Sophie Hæstorp Andersen (S), 2012-11-22:
Nej, det kan jeg sådan set ikke give fru Karina Adsbøl ret i, for vi tænker jo sådan set på borgerne.
Så tænker vi også på, at borgerne, også dem med høretab, er skatteydere i det her land, og de er også optaget af, at vi selvfølgelig ikke overbetaler private hørecentre, klinikker eller producenter for den sags skyld for nogle apparater.
Og de er nok heller ikke interesseret i, hvis det er sådan, at man går rundt og diagnosticerer for mange med et høretab, som måske slet ikke er det rigtige, eller som ikke har behov for et høreapparat.
Altså, jeg tror, at vi alle sammen er enige om, at vi skal passe godt på pengene i det her land, men vi skal selvfølgelig tilbyde en ordentlig kvalitet til de borgere, der har et høretab.
Og jeg synes faktisk, at det her lovforslag tager højde for begge ting.
Der bliver nedsat et udvalg, der kigger på, om det er de rigtige mennesker, der visiteres til høreapparatbehandling, og der nedsættes også et udvalg, der skal evaluere den her rapport om 2 år.
Derudover er regionerne gået i gang med at sikre, at kapaciteten på området udvides.
Jeg synes faktisk, at vi har taget højde for både kvalitet og økonomi.
For Socialdemokraterne er det helt centralt, at danskere med høretab fortsat oplever en høj kvalitet i høreapparatbehandlingen, uanset om man får udleveret sit høreapparat i det offentlige eller på en privat klinik.
Muligheden for frit at vælge, om man ønsker at få udleveret et gratis høreapparat på en offentlig klinik eller man ønsker at benytte et privat hørecenter i ens lokalområde med tilskud svarende til prisen på de apparater, der udleveres i det offentlige, blev i sin tid indført for at få de dengang katastrofale ventetider på behandling af høretab i det offentlige sundhedsvæsen til at falde.
Modsat det udvidede frie valg, som først træder i kraft efter 1 eller 2 måneder, så kan borgerne allerede i dag fra starten vælge enten en privat eller offentlig løsning.
Desværre har det vist sig, at denne model ikke i tilstrækkelig grad har nedbragt ventelisterne.
I 2002 satte daværende sundhedsminister Lars Løkke Rasmussen og socialminister Henriette Kjær derfor tilskuddet op til de privat udleverede høreapparater.
Nu skulle de private løse udfordringerne med ventelisterne.
Resultatet udeblev dog.
Mens flere og flere blev diagnosticeret og fik udleveret høreapparater på private hørecentre med offentligt tilskud, faldt ventelisterne ikke tilsvarende i det offentlige sundhedsvæsen.
I 2011 var ventetiden den samme som i 2002, da tilskuddet blev forhøjet, og i 2010 kunne TV 2-programmet »Operation X« afsløre, at det offentlige betaler for meget for de høreapparater, der udleveres på private høreklinikker, og alt for ofte blev folk også udstyret med dyre høreapparater, som de oven i købet betalte ekstra for ud over tilskuddet, men som ikke i alle tilfælde løste problemet med deres høretab.
Og udgifterne steg og steg til et niveau, som daværende sundhedsminister Bertel Haarder i programmet karakteriserede som værende overbetaling.
Området skulle kulegraves og priserne sættes ned, ikke kun med de 10 pct., der var en del af genopretningspakken, men også på længere sigt.
Vi står nu med en kulegravning af høreapparatområdet, og det er bl.a. anbefalingerne herfra, der har ført til, at tilskuddet nu ændres fra 5.607 kr. til 4.000 kr. for behandling af et øre og yderligere 2.350 kr. for behandling af andet øre, dette, uden at det sker på bekostning af kvaliteten.
Priserne på offentligt indkøbte høreapparater er faldet markant de senere år, og det skal priserne også på privat indkøbte høreapparater.
Derfor tilpasser vi nu tilskuddet til privat høreapparatbehandling.
Det er nemlig ikke rimeligt, at skatteyderne eller de borgere, der har et høretab, skal betale en overpris for høreapparater solgt af private høreklinikker.
Derfor lukker vi nu for de gyldne haner.
Vi følger selvfølgelig op på, om loven virker efter hensigten.
Tak for ordet.
Jeg vil godt takke ordføreren for hendes redegørelse for Venstres holdninger.
Ikke desto mindre kan jeg godt undre mig lidt over den måde, jeg synes man har ændret sin retorik på.
I hvert fald er det jo sådan, at der i 2010 var et tv-program, der hed Operation X, som satte fokus på den måde, som tingene også nogle gange foregår på hos private hørecentre, hvor der blev påpeget en ret heftig overbetaling.
Dengang hed ministeren hr. Bertel Haarder, og ministeren udtalte den gang i Operation X: Ja, når vi sætter priserne ned, er det, fordi der i øjeblikket er en overbetaling.
Hvornår den tilstand indtrådte, at der var overbetaling, skal jeg ikke kunne sige.
Et senere citat: Men nu sætter vi altså priserne ned, det blev besluttet i foråret.
Det henviste ordføreren også til.
Citat igen: Vi sætter dem ned med 10 pct.
Vi skønner, at vi sandsynligvis kan komme længere ned, og derfor holder vi det under skarpt opsyn.
Så undrer det mig bare, når nu vi står med en kulegravningsrapport, som Venstre jo selv var med til at tage initiativ til, hvordan det så kan være, at man nu ikke kan være med til rent faktisk at sætte tilskuddet ned, når vi kan se, at man kan gøre tingene billigere i det offentlige, for så skal det private selvfølgelig også følge med.